CELEX: 62011TN0198
Language: bg
Date: 2011-03-30 00:00:00
Title: Дело T-198/11 P: Жалба, подадена на 30 март 2011 г. от Guido Strack срещу решението, постановено на 20 януари 2011 г. от Съда на публичната служба по дело F-121/07, Strack/Комисия

16.7.2011   
            
            
               BG
            
            
               Официален вестник на Европейския съюз
            
            
               C 211/25
            
         Жалба, подадена на 30 март 2011 г. от Guido Strack срещу решението, постановено на 20 януари 2011 г. от Съда на публичната служба по дело F-121/07, Strack/Комисия
   (Дело T-198/11 P)
   2011/C 211/55
   Език на производството: немски
   
      Страни
   
   
      Жалбоподател: Guido Strack (Кьолн, Германия) (представител: H. Tettenborn, Rechtsanwalt)
   
      Друга страна в производството: Европейска комисия
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени изцяло Решение на Съда на публичната служба (втори състав) от 20 януари 2011 г. по дело F-121/07,
            
         
               —
            
            
               да отмени Определение на Съда на публичната служба на Европейския съюз (втори състав) от 17 септември 2009 г. по дело F-121/07 в частта, в която се отхвърля искането на жалбоподателя за постановяване на решение в отсъствието на ответника,
            
         
               —
            
            
               да отмени решенията на Съда на публичната служба на Европейския съюз, с които разпределеното първоначално на първи състав дело F-121/07 впоследствие е разпределено на втори състав,
            
         
               —
            
            
               да отмени взетото по дело F-121/07 решение на Съда на публичната служба на Европейския съюз, с което същият не взема предвид и съответно не допуска становището на жалбоподателя от 2 април 2009 г. и съдържащото се в него искане за допълване на исканията от жалбата,
            
         
               —
            
            
               да се произнесе по исканията на жалбоподателя, изложени в жалбата по дело F-121/07 и в становището от 2 април 2009 г. по същото дело, и да осъди ответника в съответствие с тези искания,
            
         
               —
            
            
               да осъди Комисията да заплати съдебните разноски,
            
         
               —
            
            
               в съответствие с постоянната практика на Европейския съд по правата на човека да присъди на жалбоподателя обезщетение за прекомерна продължителност на производството в размер по преценка на Общия съд, но не по-малко от 2 500 EUR.
            
         
      Правни основания и основни доводи
   
   Жалбоподателят излага 22 правни основания в подкрепа на жалбата си.
   В частност той поддържа, че са налице: липса на компетентност на съдебния състав, постановил обжалваните решения, неправилност на решението да не се постановява решение в отсъствието на ответника, неправомерно продължаване на сроковете в полза на Комисията, недопускане на искането за допълване на жалбата, неправилен отказ да се съедини делото с други дела между същите страни, изопачаване на фактите в доклада от съдебното заседание и в обжалваното решение, пристрастност на съдията докладчик, нарушение на правилата за езиковия режим на Съда на публичната служба, дискриминиране на жалбоподателя въз основа на езика и неосигуряване на превод на документите по делото.
   Освен това жалбоподателят твърди, че Съдът на публичната служба е допуснал грешки при прилагане на правото и не е мотивирал решението си в достатъчна степен. Според него такива грешки са допуснати например при тълкуването и прилагането на членове 11, 25, 26, 26a, 90 и сл. от Правилника за длъжностните лица на Европейския съюз, членове 6, 8 и 13 от Европейската конвенция за защита на правата на човека и основните свободи, членове 8, 41, 42, 47 и 52 от Хартата на основните права на Европейския съюз, член 6 и сл. от Регламент (ЕО) № 1049/2001 (1) и член 11 и сл. от Регламент (ЕО) № 45/2001 (2).
   
      (1)  Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, стр. 43; Специално издание на български език, 2007 г., глава 1, том 3, стр. 76).
   
      (2)  Регламент (ЕО) № 45/2001 на Европейския парламент и на Съвета от 18 декември 2000 година относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, стр. 1; Специално издание на български език, 2007 г., глава 13, том 30, стр. 142).